钦定古今图书集成/明伦汇编/官常典/第397卷 > 陈谔
## 钦定古今图书集成/明伦汇编/官常典/第397卷 > 陈谔

按《明外史耿通传》：“‘陈谔，字克忠，番禺人。永乐中，以乡
举入太学，授刑科给事中。遇事刚果，弹劾无所避。每
奏事，大声如钟，帝令饿之数日，奏对如故，曰：是天生
也’。每见呼为大声秀才。尝言事忤旨，命坎瘗奉天门，
露其首，七日不死，赦出还职。寻率同列奏事，复忤旨，
罚修象房。同事者先毕工，降职去。谔贫不能雇役，乃”
躬自操作。适驾至，问为谁，谔前匐伏，具道所以。帝怜
之，命复官，搏击愈力。十一年奉使云南还，命署通政
司事。逾年，署应天府。历署刑部、鸿胪、工部，所至能其
官。十六年擢顺天府尹，政严鸷，执政忌之。出为湖广
按察使。阅三载，改山西，坐事落职。仁宗即位，遇赦，当
还故官。帝以谔前在湖广，颇摭楚王细故，乃曰：“谔小
人也，不宜玷方面。”谪海盐知县，迁荆王长史，为王府
所厌苦。宣德三年迁镇江府同知，致仕归，卒。谔刚介
敢言，屡濒于死。然性诙谲，当被瘗时，叹息谓其人曰：
“吾不意今日乃死于大瓮。”问其故，曰：“咄嗟而不知耶？
朝廷瘗人，当以瓮，令速死耳。”瘗者如其言，遂得屈伸
不死云。